**Συνέντευξη του δημάρχου Πυλαίας-Χορτιάτη και Προέδρου της ΠΕΔ ΚΜ Ιγνάτιου Καϊτεζίδη στην εφημερίδα «ΠΟΛΙΤΙΚΗ»**

**Κύριε Καϊτεζίδη, για δεύτερη θητεία στο τιμόνι της ΠΕΔ Κεντρικής Μακεδονίας με μια καθαρή νίκη, καθώς η παράταξή σας κατέγραψε ποσοστό 60%. Ποιοι είναι οι νέοι στόχοι σας; Ποια προβλήματα θα πρέπει να αντιμετωπίσετε άμεσα;**

Η νίκη δεν ήταν δική μου ή μόνο του συνδυασμού μας. Οι εκλογές της ΠΕΔ ΚΜ ήταν μια νίκη της αυτοδιοίκησης. Κατά τη θητεία μας σπάσαμε στεγανά και υπηρετήσαμε την ενότητα. Αδιάψευστος μάρτυρας το γεγονός ότι 98% των αποφάσεων ως προεδρείο της ΠΕΔ ΚΜ που λάβαμε ήταν με ομοφωνία και ομοψυχία. Και η δουλειά ήταν πάντοτε συλλογική και αποτελεσματική: Ό,τι είπαμε το κάναμε πράξη.

Η καινούργια θητεία ξεκινά εκεί όπου τελείωσε η προηγούμενη και αυτά που καταφέραμε όλοι μαζί θα τα διαφυλάξουμε ως κόρη οφθαλμού. Με ενότητα, με συνεργασία όλων των αυτοδιοικητικών για να αντιμετωπίσουμε σοβαρά προβλήματα και να ανταποκριθούμε στις προκλήσεις των εποχών. Θα δουλέψουμε σοβαρά και ενωτικά για να πετύχουμε το καλύτερο για την περιοχή μας για τους δήμους μας, για την αυτοδιοίκηση της χώρας μας. Όπως συνέβη στον ΦΟΣΔΑ Κεντρικής Μακεδονίας με την εκλογή του Μιχάλη Γεράνη, όπως έγινε στη ΕΝΠΕ με τον Απόστολο Τζιτζικώστα, όπως θα γίνει και στην ΚΕΔΕ με τον Λάζαρο Κυρίζογλου, τον οποίο στηρίζουμε γιατί θεωρούμε ότι είναι μια δυνατή υποψηφιότητα που θα προωθήσει όλα τα σημαντικά αυτοδιοικητικά θέματα.

Όσο για το στόχο θα έλεγα συνοπτικά δύο πράγματα: «κανένας δήμος μόνος του». Δε θα υπάρξει αίτημα από δήμο στο οποίο να μην σταθούμε δίπλα. Και αγώνας για το κοινό μας όραμα, που είναι μια «ευρωπαϊκή δημοκρατική αυτοδιοίκηση».

**Πιστεύετε ότι θα πρέπει να γίνει ξεκαθάρισμα των αρμοδιοτήτων της Τοπικής Αυτοδιοίκησης σε σχέση με το κράτος;**

Κοιτάξτε, η πολιτεία πρέπει επιτέλους να μας εμπιστευθεί, γιατί δυστυχώς δεν το κάνει. Παρόλο που η αυτοδιοίκηση έχει δείξει έμπρακτα ότι είναι άξια εμπιστοσύνης και ότι αν την εμπιστευθούν μπορεί να κάνει θαύματα στις τοπικές κοινωνίες. Πρέπει επιτέλους στην πατρίδα μας να ξεκαθαρίσουμε τα θεσμικά. Δεν είναι δυνατόν τρεις δρόμοι στον ίδιο δήμο να ανήκουν σε διαφορετικούς φορείς. Δεν είναι δυνατόν να μην αποφασίζει κυρίαρχα το δημοτικό συμβούλιο για όλα τα θέματα που απασχολούν το δήμο. Δεν είναι δυνατόν να στερείς από τους δήμους τη δυνατότητα να έχουν αναπτυξιακή πολιτική για τα θέματά τους. Άρα, ξεκαθάρισμα αρμοδιοτήτων και ένα πλαίσιο που το έχει διδάξει η Ευρώπη εδώ και δεκαετίες ολόκληρες, όπου στα τοπικά πράγματα τον πρώτο και τον τελευταίο λόγο τον έχει η Τοπική Αυτοδιοίκηση του πρώτου βαθμού. Αυτές είναι οι θεσμικές αλλαγές που πρέπει να γίνουν. Και να πάμε σε μία οργάνωση της χώρας, που θα δομηθεί επάνω στον πρώτο και το δεύτερο βαθμό της αυτοδιοίκησης. Και το κράτος θα έχει μόνο τον επιτελικό και τον εποπτικό ρόλο στα σοβαρά θέματα, όπως είναι η εξωτερική πολιτική και η άμυνα.

**Μια ακόμη θητεία και στον Δήμο Πυλαίας Χορτιάτη με εντυπωσιακό ποσοστό εκλογής και αυτή τη φορά. Τι πιστεύετε ότι σας πιστώνουν οι δημότες και σας δίνουν τα μεγάλα αυτά ποσοστά εκλογής;**

Αυτό είναι μια απάντηση που θα πρέπει να την δώσουν οι ίδιοι οι πολίτες, που μας έχουν εμπιστευθεί εκλέγοντας το συνδυασμό μας σε εφτά εκλογικές αναμετρήσεις, παλιότερα στον δήμο Πανοράματος και σήμερα στο δήμο Πυλαίας-Χορτιάτη. Αν θέλετε μια φράση εδώ: Ο δήμος είναι δήμος ανοικτός για όλους τους πολίτες και πραγματικά αυτό αφαιρεί το επιχείρημα της κομματικής προέλευσης. Έχω μαρτυρίες ανθρώπων που βρίσκονται σε τελείως διαφορετικούς πολιτικούς χώρους από εμένα και ψηφίζουν φανατικά τον δήμαρχο Καϊτεζίδη και τίποτα άλλο. Γιατί γνωρίζουν ότι θα είμαι δίπλα τους οποτεδήποτε και αν χρειαστεί.

**Ποιο είναι το πιο έντονο αποτύπωμα της διοίκησής σας κατά την προηγούμενη θητεία σας; Κάνοντας το… ταμείο της, είστε ικανοποιημένος από όλα όσα πετύχατε;**

Ήταν μία δύσκολη τετραετία, στην αρχή μονοθεματική λόγω του κορονοϊού. Δε χρειάζεται να πούμε περισσότερα, καθώς το έζησαν οι Έλληνες και οι Ελληνίδες στα σπίτια τους. Απομόνωση, φόβος, απώλειες ανθρώπων. Όλα τα έργα και οι σχεδιασμοί πήγαν πίσω.

Μετά ήρθε ο πόλεμος, η ενεργειακή κρίση και η ακρίβεια, όπου σε όλα τα έργα τα οποία οι εργολάβοι είχαν πάρει σε διαγωνισμούς σε φυσιολογικές εποχές και με φυσιολογικές εκπτώσεις, τα υλικά αυξήθηκαν έως και 300%. Καταλαβαίνετε λοιπόν, τι προβλήματα μάς δημιούργησε όλη αυτή η κατάσταση. Παρόλα αυτά είμαστε υπερήφανοι για το τί αφήσαμε πίσω μας. Το δείχνει και ο απολογισμός μας που είναι δημοσιευμένος και αναλυτικός. Μετράμε 174 έργα, πάνω από 120 εκ. ευρώ ευρωπαϊκά χρήματα που εξασφαλίσαμε και χρηματοδοτήσαμε δίχως την παραμικρή επιβάρυνση του δημότη.

**Ποιοι είναι οι άξονες του νέου σας προγράμματος; Ποια έργα θα υλοποιηθούν στον Δήμο Πυλαίας-Χορτιάτη το επόμενο διάστημα;**

Όσο μεγαλύτερος είναι ο απολογισμός, τόσο πιο σημαντικός γίνεται ο προγραμματισμός μας για την επόμενη θητεία. Το σχέδιο μας περιλαμβάνει 110 νέες δράσεις για την προστασία και την ασφάλεια των πολιτών, την ασφάλεια του οδικού δικτύου, τη δικαιότερη χρέωση των δημοτικών τελών, με το πρόγραμμα “χρεώνεσαι όσο πετάς”, την ενεργειακή αναβάθμιση του δήμου, τα θεματικά πάρκα-παιδικές χαρές, την ψηφιοποίηση του δήμου μας, τη φροντίδα της σχολικής στέγης, την καθημερινότητα και τα αδεσποτάκια μας. Η ανθρωπιά μας αποδεικνύεται από τις πρόνοιές μας για τους συμπολίτες μας με αναπηρία και το ολοκληρωμένο πρόγραμμά μας που διαμορφώσαμε σε συνεργασία με τη “Metavasis”.

Ένα σημαντικό πρόγραμμα που τρέχει ήδη και πιστεύω πως θα μεταμορφώσει όλη την επικράτεια μας είναι αυτό των ασφαλτοστρώσεων, για το οποίο είχα δεσμευτεί προσωπικά. Το έργο αγγίζει τα 10 εκατομμύρια ευρώ και οι αριθμοί είναι η καλύτερη απόδειξη για την αποφασιστικότητα μας. Επιπλέον, νιώθω ιδιαίτερα περήφανος για το πρόγραμμα SKY GUARD που εξασφαλίζει από αέρος προστασία 24 ώρες/24ωρο. Πήραμε τα εύσημα και από τον πρωθυπουργό Κυριάκο Μητσοτάκη για την πρωτοβουλία μας καθώς με απόφασή του τα drones σαν το δικό μας εντάσσονται στον σχεδιασμό της πολιτικής προστασίας της χώρας.

Ο δήμος Πυλαίας Χορτιάτη σε πέντε χρόνια θα είναι ένας σημαντικός σε υποδομές και ψυχή δήμος, απόλυτα ψηφιοποιημένος, με άμεση επικοινωνία των δημοτών με την δημοτική αρχή, με στραμμένο το βλέμμα στον δημόσιο χώρο, στο περιβάλλον και στην ενεργειακή επάρκεια. Οικολογικός, ανθρώπινος και απόλυτα εκσυγχρονισμένος, με μέριμνα για τις ευάλωτες ομάδες.